ทรู ดิจิทัล พาร์ค

**ทรู ดิจิทัล พาร์ค** () เป็นโครงการพัฒนาพื้นที่เชิงพาณิชยกรรมแบบผสมบนที่ดินจำนวน 43 ไร่ ระหว่างซอยปิยะบุตร 1 ใกล้กับถนนสุขุมวิทฝั่งขาออกเมือง และถนนวชิรธรรมสาธิต (ซอยสุขุมวิท 101/1) ในพื้นที่แขวงบางจาก เขตพระโขนง กรุงเทพมหานคร พัฒนาโดย บริษัท วิซดอม แลนด์มาร์ก คอร์ปอเรชั่น จำกัด ในเครือแมกโนเลีย ควอลิตี้ ดีเวล็อปเม้นต์ คอร์ปอเรชั่น (MQDC) และบริหารโดย บริษัท ทรู ดิจิทัล พาร์ค จำกัด กิจการร่วมทุนระหว่างซีพี ฟิวเจอร์ ซิตี้ ดีเวลลอปเม้นท์ คอร์ปอเรชั่น (CPFS) กับทรู คอร์ปอเรชั่น โครงการประกอบด้วยศูนย์การค้า พื้นที่จัดงาน ห้องทดลองเปิด พื้นที่ทำงานร่วม และอาคารสำนักงาน ภายใต้แนวคิด "เติร์ดเพลส" เพื่อการใช้ชีวิตที่สมบูรณ์แบบของคนกรุงเทพฯ โดยมีมูลค่าการลงทุนไม่ต่ำกว่า 30,000 ล้านบาท และตั้งเป้าเป็นภูมิสัญลักษณ์สำคัญในพื้นที่ถนนสุขุมวิทตอนปลายของเขตกรุงเทพมหานคร

## ประวัติ

### วิสซ์ดอม วันโอวัน
ทรู ดิจิทัล พาร์ค มีชื่อเดิมในระหว่างการพัฒนาโครงการว่า **วิสซ์ดอม วันโอวัน** () เป็นโครงการที่ถูกริเริ่มขึ้นภายหลังจากที่บริษัท แมกโนเลีย ควอลิตี้ ดีเวล็อปเม้นต์ คอร์ปอเรชั่น จำกัด (MQDC) เข้าซื้อที่ดินของศูนย์กีฬาปิยรมย์ สปอร์ตคลับ และศูนย์การค้าปิยรมย์ เพลส เดิมมีแผนจะใช้ที่ดินเพื่อพัฒนาเป็นเพียงอาคารชุดเพื่อการพักอาศัยขนาดใหญ่ แต่เมื่อพิจารณาอย่างถี่ถ้วนถึงที่ตั้งขนาดที่ดินที่ได้มา ประกอบกับแนวโน้มในการขยายตัวของเมืองที่เริ่มกินพื้นที่เข้าสู่บริเวณถนนสุขุมวิทตอนปลายของเขตกรุงเทพมหานคร ตลอดจนพื้นที่จังหวัดสมุทรปราการ ทำให้ MQDC ตัดสินใจยกระดับโครงการจากอาคารชุดเพื่อการพักอาศัยขึ้นเป็นโครงการพัฒนาพื้นที่เชิงพาณิชยกรรมแบบผสมแทน โดยใช้เงินลงทุน 30,000 ล้านบาท มีการเปิดตัวโครงการเมื่อวันที่ 7 กรกฎาคม พ.ศ. 2558 และเริ่มก่อสร้างเมื่อเดือนมีนาคม พ.ศ. 2559

### ทรู ดิจิทัล พาร์ค
หลังจากเปิดตัวโครงการในชื่อ วิสซ์ดอม วันโอวัน ได้ไม่นาน ต่อมา ทรู คอร์ปอเรชั่น ได้เข้าร่วมพัฒนาโครงการภายใต้ชื่อใหม่ว่า **ทรู ดิจิทัล พาร์ค** () เพื่อเป็นพื้นที่ต้นแบบของเมืองอัจฉริยะที่สมบูรณ์แบบ เกิดการพัฒนาจนเป็นศูนย์กลางทางด้านนวัตกรรมขนาดใหญ่ รองรับการเติบโตของกลุ่มวิสาหกิจเริ่มต้น และเป็นพื้นที่แห่งอนาคตที่จะต่อยอดสู่การเป็น "กรุงเทพฯ เมืองแห่งเทคโนโลยีไซเบอร์" และ "ระบบนิเวศของเหล่าสตาร์ทอัพ" ที่สมบูรณ์แบบที่สุด ที่จะช่วยผลักดันให้ประเทศไทยเป็นจุดหมายปลายทางสำคัญของกลุ่มวิสาหกิจเริ่มต้นต่อไป

#### ระยะที่ 1
ทรู ดิจิทัล พาร์ค มีการเปิดตัวโครงการเมื่อวันที่ 18 สิงหาคม พ.ศ. 2559 และมีพิธียกเสาเอกเพื่อเริ่มก่อสร้างในระยะที่ 1 ซึ่งปัจจุบันคือ "ทรู ดิจิทัล พาร์ค อีสต์" อย่างเป็นทางการเมื่อวันที่ 28 สิงหาคม

ทรู ดิจิทัล พาร์ค อีสต์ เปิดให้บริการในส่วนของ "ทรู ดิจิทัล พาร์ค อีสต์ไลฟ์" (ในชื่อเดิมว่า วันโอวัน เดอะ เทิร์ด เพลส) เป็นส่วนแรก โดยทดลองเปิดให้บริการในวันที่ 18–31 มกราคม พ.ศ. 2562 และเปิดอย่างเป็นทางการเมื่อวันที่ 1 กุมภาพันธ์ จากนั้นมีการเปิดให้บริการ "ทรู ดิจิทัล พาร์ค แคมปัส" ซึ่งเป็นส่วนสุดท้ายของระยะที่ 1 อย่างไม่เป็นทางการเมื่อวันที่ 10 มิถุนายน และมีพิธีเปิดอย่างเป็นทางการเมื่อวันที่ 18 กันยายน โดย สมคิด จาตุศรีพิทักษ์ รองนายกรัฐมนตรีในขณะนั้น เป็นประธานในพิธี พร้อมด้วย พุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคมในขณะนั้น อย่างไรก็ตาม ด้วยความไม่คุ้นชินในชื่อศูนย์การค้า และความสับสนในการเรียกชื่อโครงการที่สับสนกัน หลังจากการลดระดับการล็อกดาวน์กรุงเทพมหานครจากการระบาดทั่วของโควิด-19 ใน พ.ศ. 2564 จึงมีการเปลี่ยนชื่อศูนย์การค้าอย่างไม่เป็นทางการ จากเดิมเป็น วันโอวัน ทรู ดิจิทัล พาร์ค เพื่อสร้างความคุ้นชินมากขึ้น

#### ระยะที่ 2
ในปี พ.ศ. 2562 ทรู ดิจิทัล พาร์ค ยังเริ่มต้นการก่อสร้างในระยะที่ 2 ซึ่งปัจจุบันคือ "ทรู ดิจิทัล พาร์ค เวสต์" บนที่ดินเดิมของศูนย์การค้าปิยรมย์ เพลส โดยออกแบบด้วยแนวคิด "Tomorrow Life Campus" เพื่อรองรับการใช้งานทุกรูปแบบ เช่น การใช้ชีวิต การเรียน การทำงาน และการเล่น ซึ่งมีพื้นที่สำคัญคือ "ทรู ดิจิทัล พาร์ค แกรนด์ ฮอลล์" เป็นโถงขนาดกลางสำหรับจัดการประชุมและกิจกรรมต่าง ๆ โดยเริ่มเปิดให้บริการเมื่อวันที่ 22 กันยายน พ.ศ. 2565

### เปลี่ยนผู้บริหาร
ต่อมาในปี พ.ศ. 2567 แมกโนเลีย ควอลิตี้ ดีเวล็อปเม้นต์ คอร์ปอเรชั่น ประสบปัญหาทางการเงินจนทำให้การก่อสร้างโครงการต่าง ๆ ต้องหยุดชะงัก บริษัทฯ จึงได้มีการโอนถ่ายหุ้นที่ถือในส่วนของ บริษัท ทรู ดิจิทัล พาร์ค จำกัด ให้กับ ซีพี ฟิวเจอร์ ซิตี้ ดีเวลลอปเม้นท์ คอร์ปอเรชั่น หรือซีพีเอฟเอส ในเครือเจริญโภคภัณฑ์ เพื่อเป็นการแก้ปัญหาสถานะทางการเงินของบริษัท ภายหลังจากการโอนหุ้นแล้วเสร็จ ซีพีเอฟเอสได้เข้ามาปรับปรุงโครงการต่าง ๆ โดยเฉพาะในส่วนศูนย์การค้า โดยเพิ่มร้านค้าใหม่ ๆ รวมถึงปรับรูปแบบศูนย์การค้าจากเดิมให้เป็นศูนย์การใช้ชีวิตของผู้คนทั้งในโครงการและบริเวณใกล้เคียง ซึ่งในครั้งนี้มีการเปลี่ยนชื่อศูนย์การค้าอีกครั้งเป็นครั้งที่ 3 ในชื่อปัจจุบันว่า ทรู ดิจิทัล พาร์ค ไลฟ์

## การจัดสรรพื้นที่
ทรู ดิจิทัล พาร์ค แบ่งพื้นที่ออกเป็นทั้งหมด 3 ส่วน ภายใต้ที่ดินขนาด 43 ไร่ริมถนนสุขุมวิท โดยทั้ง 3 ส่วนประกอบไปด้วยพื้นที่ดังต่อไปนี้

### ทรู ดิจิทัล พาร์ค อีสต์
ทรู ดิจิทัล พาร์ค อีสต์ เป็นกลุ่มอาคารสำนักงานทั้งหมดสามหลังภายใต้ฐานอาคารขนาดใหญ่ สร้างขึ้นบนพื้นที่เดิมทั้งหมดของศูนย์กีฬาปิยรมย์สปอร์ตคลับ แบ่งพื้นที่หลักออกเป็นสองส่วนดังนี้

#### ทรู ดิจิทัล พาร์ค อีสต์ แคมปัส
ทรู ดิจิทัล พาร์ค แคมปัส เป็นพื้นที่ส่วนสำนักงาน พื้นที่จัดงาน โอเพ่นแล็ป โคเวิร์คกิงสเปซ และพื้นที่สำหรับกลุ่มวิสาหกิจเริ่มต้นภายในโครงการ ประกอบไปด้วยอาคารทั้งหมด 3 แกนภายใต้ฐานอาคารขนาดใหญ่ ได้แก่
* **อาคารฟีนิกซ์** (คร่อมอยู่เหนือสกาลแทรค) เป็นอาคารความสูง 10 ชั้น ทั้งหมดเป็นพื้นที่ส่วนกลาง และบางชั้นใช้เป็นสำนักงานย่อยของบริษัทในเครือทรู คอร์ปอเรชั่น
* **อาคารกริฟฟิน** (ต่อเหนืออาคารเพกาซัส) เป็นอาคารสูง 16 ชั้น พื้นที่ส่วนใหญ่ของอาคารนี้เป็นสำนักงานย่อยของบริษัทในเครือทรู คอร์ปอเรชั่น บริษัทในเครือเจริญโภคภัณฑ์
* **อาคารเพกาซัส** (ต่อเหนืออาคารศูนย์การค้าในแนวโค้ง) เป็นอาคารสูง 7 ชั้น (รวมทั้งอาคาร) ทั้งหมดเป็นพื้นที่สำหรับสตาร์ทอัพ ประกอบไปด้วยห้องประชุมย่อย หอประชุมใหญ่ และพื้นที่ทำงานร่วม

#### ทรู ดิจิทัล พาร์ค อีสต์ไลฟ์
**ทรู ดิจิทัล พาร์ค อีสต์ไลฟ์** (เดิม: วันโอวัน เดอะเทิร์ดเพลส, วันโอวัน ทรู ดิจิทัล พาร์ค) เป็นศูนย์การค้ารูปแบบชุมชนขนาดกลาง มีพื้นที่ทั้งหมด 4 ชั้น (ชั้นใต้ดิน 2 ชั้น) โดยเป็นส่วนฐานล่างของ ทรู ดิจิทัล พาร์ค อีสต์ แคมปัส ประกอบไปด้วยพื้นที่ 3 ส่วนหลัก ดังต่อไปนี้
* **เดอะฮิลไซด์** เป็นพื้นที่ภายนอกอาคารตั้งแต่ชั้น G ถึงชั้น 3 ออกแบบในรูปแบบต่างระดับ ลักษณะคล้ายพื้นที่หุบเขา ร้านค้าส่วนใหญ่เป็นร้านค้าและร้านอาหารทั้งหมด นอกจากนี้พื้นที่เดอะฮิลไซด์ ยังมี ด็อกพาร์คกับเพลย์พาร์ค สวนสาธารณะขนาดย่อม และ 101 พาร์ค อันเป็นพื้นที่สีเขียวขนาดใหญ่ในโครงการ อีกทั้งยังเป็นพื้นที่สำหรับจัดกิจกรรมหลักของโครงการอีกด้วย
* **อีสต์คอมเพล็กซ์** เป็นพื้นที่ส่วนศูนย์การค้าในร่ม มีพื้นที่ทั้งหมด 8 ชั้น (5 ชั้นในส่วนศูนย์การค้า และ 3 ชั้นในส่วนอาคารกริฟฟิน) ภายในมีพื้นที่หลัก ๆ เป็นร้านอาหาร ร้านค้า ธนาคาร นอกจากนี้ยังมีซูเปอร์มาร์เก็ต ท็อปส์ ซึ่งย้ายและขยายออกมาจากศูนย์การค้าปิยรมย์ เพลส, ศูนย์ออกกำลังกายเวอร์จิน แอ็คทีฟ สาขารูปแบบมัลติสปอร์ตคลับที่มีพื้นที่ขนาดใหญ่ที่สุดในประเทศไทยและเอเชียตะวันออกเฉียงใต้, ศูนย์อาหารโลตัส อีทเทอรี ศูนย์อาหารระดับพรีเมียมโดยโลตัส, ลานกิจกรรมอีสต์ อีเวนเทอรี, วิสซ์ดอม โซไซตี้ พื้นที่พักผ่อนหย่อนใจและพื้นที่การทำงานร่วมกันของผู้พักอาศัยในวิสซ์ดอม โซไซตี้ รวมทั้งยังมีสำนักงานและสตูดิโอถ่ายทำรายการของสถานีโทรทัศน์ทีเอ็นเอ็น ช่อง 16 อีกด้วย
* **สกายแทรค** (เดิม: 101 แทรค) เป็นทางเชื่อมและทางจักรยานระหว่างพื้นที่ในโครงการ ตลอดจนทางเชื่อมกับอาคารทรู ดิจิทัล พาร์ค เวสต์, อาคารคลาวด์ 11 และสถานีปุณณวิถีกับสถานีอุดมสุข ของรถไฟฟ้าบีทีเอส สายสุขุมวิท มีจุดเด่นเป็นทางเชื่อมต่างระดับ เพื่อให้เกิดความแตกต่างระหว่างเส้นทาง ทั้งนี้ เส้นทางดังกล่าวยังเปิดให้ประชาชนเข้ามาออกกำลังกายด้วยการวิ่งและขี่จักรยานบนพื้นที่ดังกล่าวได้อย่างอิสระ นอกจากนี้ บางส่วนของสกายแทรค ยังได้ติดตั้งอุปกรณ์เพฟเจน (PAVEGEN) ซึ่งจะเปลี่ยนแรงกดที่เกิดจากการเคลื่อนไหวบนพื้นที่ ให้กลับเป็นกระแสไฟฟ้าสำหรับใช้เลี้ยงพื้นที่บางส่วนของโครงการอย่างต่อเนื่อง

### ทรู ดิจิทัล พาร์ค เวสต์
ทรู ดิจิทัล พาร์ค เวสต์ เป็นอาคารความสูง 16 ชั้น (ชั้นใต้ดิน 2 ชั้น) สร้างบนพื้นที่เดิมทั้งหมดของศูนย์การค้าปิยรมย์ เพลส ภายในประกอบด้วยพื้นที่ดังนี้
* **ทรู ดิจิทัล พาร์ค เวสต์ไลฟ์** พื้นที่ค้าปลีกความสูง 3 ชั้น พื้นที่รวม 15,000 ตารางเมตร ภายในประกอบไปด้วยร้านค้า และมินิซูเปอร์มาร์เก็ตโลตัส โกเฟรช สมาร์ทสโตร์
* **วันโอวัน โค-แชร์ริ่ง สเปซ** พื้นที่เอนกประสงค์ขนาด 2,000 ตารางเมตร รองรับทั้งการทำงาน การศึกษา และเป็นพื้นที่เชิงการเรียนรู้ครบวงจร ภายในยังเป็นที่ตั้งของ *ทีเค พาร์ค แอท ทรู ดิจิทัล พาร์ค เวสต์* โดยความร่วมมือกับสถาบันอุทยานการเรียนรู้ *ศูนย์นวัตกรรมฮุนได ไอโอนิก แล็บ* โดยความร่วมมือกับฮุนได ประเทศไทย และ *ซีพี อินโนเวชัน เซ็นเตอร์*
* **ทรู ดิจิทัล พาร์ค แกรนด์ ฮอลล์** โถงจัดกิจกรรมและการประชุมขนาดกลาง พื้นที่รวม 779 ตารางเมตร
* **อาคารยูนิคอร์น (เวสต์แคมปัส) ** พื้นที่ส่วนสำนักงานรวม 30,000 ตารางเมตร
* **สกายการ์เดน** พื้นที่สวนลอยฟ้าบริเวณชั้น 3 ในส่วนนี้ยังมีส่วนของลูวิ่งและทางจักรยานลอยฟ้ายาว 550 เมตร และเมดิเทชันฮอลล์ พื้นที่สำหรับทำกิจศาสนาโดยรองรับทุกศาสนา โดยได้รับแรงบันดาลใจในการออกแบบสถาปัตยกรรมจากสถาปัตยกรรมองค์รวมของ วัดศรีชุม จังหวัดสุโขทัย

โดยอาคารหลังนี้มีทางเชื่อมต่อกับอาคารทรู ดิจิทัล พาร์ค อีสต์ สลับกันบริเวณชั้น 2-3 และมีทางเชื่อมกับสถานีปุณณวิถีบริเวณชั้น 2

### วิสซ์ดอม โซไซตี้ (พื้นที่พักอาศัย)
วิสซ์ดอม โซไซตี้ เป็นกลุ่มอาคารชุดเพื่อการพักอาศัย บริหารงานโดย บริษัท แมกโนเลีย ควอลิตี้ ดีเวล็อปเม้นต์ คอร์ปอเรชั่น จำกัด ตั้งอยู่ด้านหลังอาคารทรู ดิจิทัล พาร์ค อีสต์ มีทั้งหมด 3 อาคาร ประกอบไปด้วย
* **อาคารวิสซ์ดอม คอนเนคท์ สุขุมวิท** ความสูง 41 ชั้น
* **อาคารวิสซ์ดอม เอสเซนส์ สุขุมวิท** ความสูง 50 ชั้น
* **อาคารวิสซ์ดอม อินสปาย สุขุมวิท** ความสูง 46 ชั้น

## อ้างอิง

## แหล่งข้อมูลอื่น
* เว็บไซต์โครงการ
* เว็บไซต์ศูนย์การค้า 

หมวดหมู่:ศูนย์การค้าที่ก่อตั้งในปี พ.ศ. 2562
หมวดหมู่:อาคารที่อยู่อาศัยที่สร้างเสร็จในปี พ.ศ. 2562
หมวดหมู่:อาคารสำนักงานที่สร้างเสร็จในคริสต์ศตวรรษที่ 21
หมวดหมู่:ก่อตั้งในกรุงเทพมหานครในปี พ.ศ. 2562
หมวดหมู่:ศูนย์การค้าในกรุงเทพมหานคร
หมวดหมู่:สิ่งก่อสร้างในเขตพระโขนง
หมวดหมู่:ทรูคอร์ปอเรชั่น
หมวดหมู่:อาคารสำนักงานในกรุงเทพมหานคร